U posljednje dvije godine, postrožena primjena imigracijskih propisa (3/9/03) - 2003-09-02
"Ako prekršite imigracijske propise brže vas deportiraju" - objašnjava položaj stranaca iz islamskih zemalja washingtonski odvjetnik Ka
Razgovaramo s dva mlada američka odvjetnika koji su specijalizirani za Zakon o useljavanju i čiji su klijenti uglavnom muslimani koji su u Sjedinjene Države doselili iz inozemstva. Zanimalo nas je kako oni obavljaju svoj posao nakon terorističkih napada od 11. rujna 2001. godine. Uredi odvjetničke tvrtke Tariq Sayed i Karim Hanafy nalaze se na drugom katu zgrade u jednom industrijskom predgrađu Washingtona. Zgrada možda nije reprezentativna, ali lokacija je dobra, jer etnički raznoliko stanovništvo u tom predgrađu uključuje i veliki broj imigranata iz muslimanskih zemalja, koji predstavljaju glavnu klijentelu ove odvjetničke tvrtke. Karim Hanafy kaže da je najveći broj njihovih predmeta povezan s novim propisima Službe za useljavanje i naturalizaciju, koji su doneseni nakon terorističkih napada. Cilj tih propisa jest da se iskorijene teroristi u Sjedinjenim Državama, a to je imalo najveći efekt na imigrante iz arapskih i muslimanskih zemalja. "Nema dvojbe, nakon 11. rujna najveće pitanje su oni kojima je istekla viza i oni koji se ilegalno nalaze u zemlji. Dakle, za sve one pojedince koji su prekršili imigracijske zakone stvar postaje sve problematičnija, jer ti ljudi bi mogli biti deportirani" - objašnjava bit problema Karim Hanafy. Njegov partner, Tariq Syed, kaže da uz to što pomažu ljudima da produže vize, dozvole boravka, promjene imigracijski status ili odgode deportaciju, njihova odvjetnička tvrka radi i na cijelom nizu drugih slučajeva: "Imigracija u temelju ima nekoliko kategorija. Prvu kategoriju čine slučajevi u kojima netko traži useljenički status zbog rodbinskih veza, drugu kad ga netko traži zbog dobivenog radnog mjesta... Onda imamo azilante, te saslušanja o deportacijama. Mnogo puta imamo slučaj da netko dođe u naš ured, oženjen je ili udana za američkog državljana, žele se prijaviti za tzv. zelenu kartu, odnosno, dozvolu stalnog boravka i rada u Sjedinjenim Državama. Za njih, ako su ušli preko regularnog graničnog prijelaza, čak iako im je istekla viza, mi možemo podnijeti zahtjev. Imamo mnogo takvih slučajeva. Druga situacija je kad netko ima poslodavca, žele da podnesemo molbu za izdavanje zelene karte na temelju zaposlenja, jer imaju sponzora i mi onda preuzimamo takve slučajeve. Postoji puno papira i formulara na putu do vize, tako da im mi pomažemo i vodimo ih kroz taj proces." Gospodin Syad kaže da, iako sam zakon koji regulira useljavanje i izdavanje viza nije bitno izmijenjen u protekle dvije godine, osobe koje se prijavljuju za vize puno se pomnije ispituju negoli ranije. To se primjenjuje i na osobe koje se vjenčavaju s američkim državljanima. Karim Hanafy kaže da, iako zločini iz mržnje protiv muslimana ili Arapa nisu njihovo polje rada, povremeno prime telefonski poziv ili elektronsku poštu od ljudi koji smatraju da su bili uvrijeđeni na ulici ili na radnom mjestu i žele da se poduzme nešto u vezi s time. Općenito uzevši, kažu nam Karim Hanafy i Tariq Syed, prijem na koji nailaze imigranti iz arapskih ili muslimanskih zemalja nije bitno drugačiji negoli je bio prije terorističkih napada 2001. Oni su i dalje u Americi dobrodošli, ali njhov boravak i kontrolu prate znatno strože mjere sigurnosti. Roditelji Tariqa Syeda došli su u Sjedinjene Države iz Indije, a od Karima Hanafyja iz Egipta. Obojica su muslimani i kažu nam da su se specijalizirali za imigracijski zakon, jer su htjeli učiniti nešto za svoju zajednicu.